b'\n_START_ARTICLE_\nPaul Fr\xc3\xb6hlich\n_START_PARAGRAPH_\nPaul Fr\xc3\xb6hlich (21. m\xc3\xa4rts 1913 Niederplanitz \xe2\x80\x93 19. september 1970 Ida-Berliin) oli Saksa DV riigitegelane._NEWLINE_Paul Fr\xc3\xb6hlich oli p\xc3\xa4rit m\xc3\xa4et\xc3\xb6\xc3\xb6lise perekonnast. Rahvakooli l\xc3\xb5petamise j\xc3\xa4rel \xc3\xb5ppis ta aastatel 1929\xe2\x80\x931931 kokaks, seej\xc3\xa4rel t\xc3\xb6\xc3\xb6tas Oelsnitzis t\xc3\xb6\xc3\xb6stus- ja m\xc3\xa4et\xc3\xb6\xc3\xb6lisena. 1929. aastal astus ta Saksamaa Kommunistlikku Noorsooliitu ja 1930. aastal Saksamaa Kommunistlikku Parteisse. 1933. aastal vahistati ta l\xc3\xbchiajaliselt illegaalse poliitilise tegevuse eest, vabanemise j\xc3\xa4rel t\xc3\xb6\xc3\xb6tas juhut\xc3\xb6\xc3\xb6lisena. 1939. aastal mobiliseeriti ta Wehrmachti, kus teenis v\xc3\xa4likokana. 1944. aastal ta deserteerus, peeti kinni \xc5\xa0veitsi piiripolitsei poolt. 1945. aasta veebruarist juunini oli ameeriklaste k\xc3\xa4es s\xc3\xb5javangis. S\xc3\xb5ja j\xc3\xa4rel oli ta Glauchaus Saksamaa KP allorganisatsiooni sekret\xc3\xa4r. Kui 1946. aastal kommunistlik partei ja sotsiaaldemokraadid sundliideti Saksamaa Sotsialistlikuks \xc3\x9chtsusparteiks, tegi Fr\xc3\xb6hlich seal kiiret karj\xc3\xa4\xc3\xa4ri. 1947\xe2\x80\x931949 oli ta Saksamaa Sotsialistliku \xc3\x9chtsuspartei Dresdeni piirkonna sekret\xc3\xa4r. 1949\xe2\x80\x931950 oli ta SS\xc3\x9cP piirkonnaorganisatsioni sekret\xc3\xa4r Bautzenis. Alates 1950. aastast t\xc3\xb6\xc3\xb6tas Fr\xc3\xb6hlich SS\xc3\x9cP Leipzigi ringkonna juhatuses. 1952. aastal sai ta Leipzigi ringkonna esimeseks sekret\xc3\xa4riks. 1950\xe2\x80\x931953 \xc3\xb5ppis ta kaug\xc3\xb5ppes parteik\xc3\xb5rgkoolis. 1954. aastal sai Paul Fr\xc3\xb6hlich Saksamaa Sotsialistliku \xc3\x9chtsuspartei Keskkomitee liikmekandidaadiks ja Rahvakoja (parlamendi) liikmeks. 1958. aastal sai ta Saksamaa Sotsialistliku \xc3\x9chtsuspartei Keskkomitee liikmeks ja Keskkomitee Poliitb\xc3\xbcroo liikmekandidaadiks. Alates 1963. aasta jaanuarist kuni surmani oli Paul Fr\xc3\xb6hlich Saksamaa Sotsialistliku \xc3\x9chtsuspartei Keskkomitee Poliitb\xc3\xbcroo liige.'